สังคมข่าวหุ้นนิวส์เวฟ
 หนังสือพิมพ์รายวันข่าวหุ้นธุรกิจกระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดีที่ 3 กันยายน 2558 ดัชนีตลาดหุ้นไทยปิดการซื้อขายอยู่ที่ 1,372.45 จุด ปรับเพิ่มขึ้น 10.06 จุด พ่วงด้วยมูลค่าการซื้อขาย 4.1 หมื่นล้านบาท
3 ก.ย. 2558

 หนังสือพิมพ์รายวันข่าวหุ้นธุรกิจกระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดีที่ 3 กันยายน  2558 ดัชนีตลาดหุ้นไทยปิดการซื้อขายอยู่ที่ 1,372.45 จุด ปรับเพิ่มขึ้น 10.06 จุด พ่วงด้วยมูลค่าการซื้อขาย 4.1 หมื่นล้านบาท
* ตลาดหุ้นไทยเดี๋ยวดีเดี๋ยวร้ายสลับกันไป สัปดาห์ก่อนวันที่นิวส์เวฟเขียนสังคมข่าวหุ้น พี่ SET จบเกมอยู่ที่ประมาณ 1,300 จุด ขณะที่เมื่อวานปิดฉากที่ 1,372 จุด เท่ากับเพิ่มขึ้นไปกว่า 5%
* ปัญหาภาวะตลาดหุ้นผันผวน คงไม่มีใครบอกได้ว่า ตัวการสาเหตุที่ป่วนอยู่มันคืออะไร แต่ปัจจัยที่จริงแท้และแน่นอน คือ เศรษฐกิจไทย-ต่างประเทศมันแย่* เมื่อปัจจัยภายนอกก็ยืนอยู่บนรากฐานบอบบาง ส่วนปัจจัยภายในกลับเปราะบางยิ่งกว่า จึงขอให้เข้าใจตรงกันว่า ภาวะตลาดหุ้นไทยจะยังผันผวนไปอีกนาน และนี่คือข้อเท็จจริงที่ปฏิเสธไม่ได้
* ดังนั้น ถ้าอยากชนะตลาด ต้องโฟกัสการลงทุนให้ชัดเจน ตั้งเป้ากำไรเท่าไหร่ เมื่อได้ถึงเป้าต้องขายทันที เช่นเดียวกับ ช่วงราคาหุ้นลดลงถึงจุดขาดทุนที่กำหนดไว้ต้องตัดทิ้งเหมือนกัน อย่ามัวแต่ช้า
* เอาละเริ่มกันด้วยกลุ่มแรกที่ต้องขอพูดถึง นั่นคือ กลุ่มหุ้นที่ได้ผลบวกจากโครงการย้ายสายไฟฟ้าลงดินของกฟน. ซึ่งมีมูลค่าท่วมท้นกว่า 1.4 แสนล้านบาท* งานนี้ 4 หุ้นในตลาดที่ได้ลุ้นและรับผลบวก คือ SAMART-ILINK-DEMCO-GUNKUL
* ถ้าว่ากันแบบตามเนื้อผ้า ก็เหมือนเป็นการแบ่งเค้กกันไปแน่ เพราะโครงการไซส์ใหญ่ 1.4 แสนล้านบาท ตามหลักแล้วจะทยอยกันเปิดประมูลออกมาหลายรอบ ก็อยู่ที่ว่าใครแน่กว่ากันและได้คว้างานไปเยอะสุด
* แต่เบื้องต้นให้น้ำหนักโฟกัสที่ DEMCO-GUNKUL เพราะนับเป็นขาประจำที่คว้างานภาครัฐอย่างต่อเนื่องในทุกปี แต่ม้ามืดอย่าง SAMART-ILINK ก็น่าจับตาไม่เบาเช่นกัน งานนี้ทั้ง 4 หุ้นมีลุ้นถ้วนหน้าและเตรียมวิ่งยาวรับข่าวดีกันไป
* ต่อกันด้วย PTG ค่อนข้างชอบสตอรี่การเติบโตพอควร จากเดิมเน้นการโตด้วยธุรกิจสถานีบริการน้ำมัน แต่ปัจจุบันพลิกตัวขยายการเติบโตไปสู่ธุรกิจพลังงานทดแทน
* นั่นหมายความว่า ภาพรวมธุรกิจ PTG กำลังจะเปลี่ยนโฉมไปสู่รากฐานที่แข็งแกร่งยิ่งขึ้น งานนี้ ถือเป็นเรื่องน่าติดตามไม่เบา ขณะที่ภาพรวมงบปี 58 แทบคอนเฟิร์มเรียบร้อยแล้วว่า มีโอกาสทำกำไรโตขึ้นจากงวดปี 57 แถมมีเสียงแว่วมาว่า เผลอๆ กำไรทั้งปีอาจพุ่งแตะระดับ 600 ล้านบาท เลยทีเดียว
* หุ้น UAC หลังจากผ่านจุดชะลอตัวมานาน ล่าสุด สถานการณ์ทยอยดีขึ้นตามลำดับ และมีโอกาสเทิร์นอะราวด์ในปี 58 ได้ดีเช่นกัน
* สำหรับแรงหนุนหลักมาจากธุรกิจพลังงานที่เริ่มสร้างผลตอบแทนมากขึ้น บวกกับผลประโยชน์จากการเข้าซื้อกิจการในช่วงที่ผ่านมา จะบันทึกรายได้-กำไรเข้ามาแบบเต็มๆ ในครึ่งปีหลัง ใครกำลังมองหาหุ้นเทิร์นอะราวด์แบบนอกกระแส อยากฝากเอาไว้ให้ลองพิจารณา
* สัปดาห์ก่อนเคยบอกว่า FORTH จะหวนวิ่งกลับไปถึงระดับ 10 บาท งานนี้ มาตามนัดไปเต็มๆ อย่างที่กล่าวแล้วว่า ปีนี้มาแรงเพราะพื้นฐานเปลี่ยนไปจากอดีตแล้วสิ้นเชิง
* ระยะสั้น FORTH ต้องเผชิญกับแรงขายทำกำไรแน่นอน แต่ถ้าสามารถยืนเหนือฐาน 10 บาทไว้ได้ โอกาสวิ่งไปหาแนวต้าน 11 บาท มีอยู่สูงเช่นกัน ส่วนคนที่พลาดท่าตกขบวนไปแล้ว ไม่ต้องเสียดายรอบหน้ายังมีโอกาสอยู่ไม่ต้องรีบ
* ด้านหลักทรัพย์ที่เข้าข่ายมาตรการกำกับการซื้อขายรอบล่าสุด นั่นคือ TMC จากตลาด mai โดนระดับ 1 เกณฑ์ Cash Balance เริ่มมีผลตั้งแต่ 3-23 ก.ย.นี้* ปิดท้ายด้วยหุ้นพื้นฐานที่น่าสนใจ AOT ที่จริงใครมีเงินเย็น น่าทยอยเข้าเก็บสะสมนะ ล่าสุด 277 บาท ดูแล้วยังไงถ้าถือลงทุนระยะยาวคุ้มแน่
* ขณะที่ตัวเลขผู้โดยสารเติบโตแบบนอนสต็อป แค่งวด 10 เดือนแรกนี่ก็ฟาดจำนวนเฉียด 90 ล้านคนแล้ว ขณะที่เดือนส.ค. ตัวเลขแบบไม่เป็นทางการ แม้เกิดเหตุระเบิดก็ยังเติบโตขึ้นถึงสองหลัก กำไรทั้งปีทะลุ 15,000 ล้านบาท คงไม่ใช่เรื่องยากเกินไปแล้ว * 